Den vanligste årsaken til at engelske barn legges inn på sykehus, er råtne tenner
HULL (Aftenposten): Barna risikerer å gå tannløse i flere år. Helt til de voksne tennene er på plass. Men det er tross alt bedre enn å ha enorme smerter i jekslene, mener Furbank. Nå har alarmen gått i Storbritannia. Noe har skjedd med barnas helse. Trekker egne tenner uten bedøvelse De er blitt lavere enn haitiske barn, feitere enn franske og mindre lykkelige enn tyrkiske barn. Slik beskriver opposisjonsleder i partiet Labour, Keir Starmer, utviklingen i britiske barns helse. Nå vil han ta grep. Særlig løfter han ett problem: Den vanligste årsaken til at engelske barn mellom 5 og 17 år legges inn på sykehus, er råtne tenner.  Tannverken gjør at barna blir borte fra skolen. Det påvirker også matinntak, søvn og konsentrasjon. Hver fjerde 5-åring har tannråte, og antall barn som må trekke tenner, øker. I Norge har nesten hver femte 5-åring tannråte. En undersøkelse fra i fjor viser at kun 23 prosent av britene kan oppsøke en tannlege innen 24 timer. I Ukraina er tallet 67 prosent, på tross av krig. Det har ført til at flere kjører hundrevis av kilometer for å få behandling, fordi de ikke har råd til å gå til private klinikker. I Hull jobber de på spreng for å ta unna pasienter på venteliste som vil ha tannlegesjekk gjennom det offentlige. I løpet av en arbeidsdag på ni timer ser Furbank 30 pasienter. – Det er blitt et samlebånd. To dager i uken jobber han privat. Da har han 10 til 15 pasienter. Det enorme presset har ført til at mange tannleger som tok imot pasienter for det offentlige, har sluttet med det. Enkelte har tatt saken i egne hender. De har trukket egne tenner uten bedøvelse eller lagt hjemmesnekrede fyllinger. I Hull møtte Aftenposten en 6-åring som aldri har vært hos tannlegen. Det har vært umulig å få time gjennom det offentlige helsevesenet, fortalte bestemoren. Anbefalingen fra britiske myndigheter er å dra til tannlegen så fort barnet får sin første tann. Etter det anbefales jevnlige besøk. Sukker får skylden Flest råtne tenner finnes i de fattigste områdene i England. Her er det tre ganger så sannsynlig at barna går rundt med pill råtne tenner. Det skyldes i stor grad hva barna putter i munnen. For familier med lav inntekt går en større andel av budsjettet til mat. Og hurtigmat, snop og brus er ofte langt billigere enn sunne råvarer. Det fører med seg et annet problem: En av fem har fedme eller er overvektige før de fyller fem år. Sannsynligheten for overvekt dobles for barn som bor i lavinntektsnabolag. Under pandemien mistet barna til Irina Tarasova tilgangen til offentlig tannlege. Etter 18 måneder på venteliste, fikk de plass. – Datteren min spiser mye søtsaker, derfor sier jeg at hun må pusse tennene, sier Tarasova. En studie hvor sykepleiere på skoler er spurt, viser at høy prisvekst har forverret barns helse. Storbritannia har opplevd den verste levekårskrisen på 45 år. På grunn av enorme ulikheter i det britiske samfunnet er det stor forskjell på hvor hardt skyhøye priser på mat, bensin og gass slår inn i folks økonomi. De rikeste er nesten like rike som Norges milliardærer. Mens den britiske gjennomsnittshusholdningen vil tjene mindre enn gjennomsnittshusholdningen i Slovenia før utgangen av 2024, ifølge Financial Times sine beregninger. Puss, puss, så får du en suss? Furbank påpeker at det også handler om kunnskap. – Vi får inn barn og foreldre som har med seg cola, forteller han. I cola og annen brus er det syre som etser bort emaljen på tennene. Emaljen er viktig for å holde tennene friske. I hurtigmaten kan det skjule seg mye sukker. En stor andel av barna de møter har heller ikke tannbørste, forteller tannlege Tashil Naidoo. – Barn forteller at de ikke kan huske sist de pusset tennene, sier Naidoo. Han er sjef for tannklinikken som tar inn pasienter både fra det offentlige og privat. I 2019 var Hull ett av stedene i Storbritannia med flest dårlig stilte nabolag. Beregningene er gjort basert på flere indikatorer, som utdanning, inntekt, helse, levestandard og arbeidsledighet. – Hvorfor besøker dere Hull? Det er et drittsted, sier Walter på 6 år og høster resignert latter fra foreldrene. Er sunne og lykkelige barn valgflesk? Flere av tannlegene Aftenposten, møter hevder at regjeringen har skylden. Det konservative partiet har sittet ved makten i 14 år. – De har ignorert problemet, mener Groombridge. Nylig la regjeringen frem en slags redningspakke. Den gir tannleger en bonus for å ta på seg flere pasienter fra det offentlige. De lokker også med kontanter for å få flere til å arbeide i områder med få tannleger. Tannlegene er ikke imponert. – De flytter bare rundt på gamle penger. Det er ikke nye penger til tannhelse, sier Furbank. Én gladnyhet er det: Mer penger til å forebygge tannråte hos barn. Det er ventet at barns helse og tenner blir et hett tema i årets valgkamp. Så langt er det ikke satt dato for valget. Groombridge setter sin lit til at en ny regjering vil ta tak i problemene. Opposisjonsleder Keir Starmer har lovet å rulle ut en plan som skal sikre de sunneste og lykkeligste barna i Storbritannia noensinne. I planen ligger et forslag om daglig tannpuss på skolen. Det er ikke bare tannhelsen som må bli bedre. Professor Helen Minnis ved Universitet i Glasgow mener at altfor mange barn sviktes. – Alle barn har rett til en trygg og sunn oppvekst. Det er skammelig at Storbritannia mislykkes i å gi det, sier Minnis.
Tannråte er et stort problem for barn i Storbritannia. Barn som bor dårlig stilte steder har ikke tannbørster, og usunn mat og drikke skader tennene.  Opposisjonsleder Keir Starmer vil ta grep, da råtne tenner er den vanligste årsaken til at engelske barn mellom 5 og 17 år legges inn på sykehus. Mange tannleger opplever et stort press, og flere har sluttet å ta imot pasienter gjennom det offentlige helsevesenet.